Grøndalslund Kirke
Grøndalslund Kirke er en sognekirke, der ligger nordligt i Rødovre. Kirken er en rødstensbygning, som blev opført i 1951 efter tegning af arkitekt Viggo Boesen (1907-1985). Bygningen var oprindeligt tiltænkt som kapel til kirkegården, som var indviet i 1946, men pga. Rødovres hastigt voksende befolkningstal blev kapellet allerede i 1952 omdannet til en egentlig kirke.
Øst for kirken ligger Grøndalslund Kirkegård, som hænger sammen med Schweizerdalsparken længere mod øst.
Kirken er et langhus, som består af et kor, et skib og et våbenhus. Selve kirkebygningen er sammenbygget med sognegården mod syd, hvor der er menighedslokaler. Hertil står der nord for kirken en enkel klokkestabel, dvs. en åben trækonstruktion med tag til kirkeklokken
Indvendigt er kirken præget af sin stilistiske enkelhed med ensfarvede hvide vægge og lofter og det kontrasterende, røde teglgulv.
Kirkens inventar stammer altovervejende fra 1952. Alterpartiet præges først og fremmest af den store glasmosaik af Poul Henrik Jensen (1905-1990), som forestiller Lazarus’ opvækkelse. Samme kunstner står bag malerierne på døbefonten og prædikestolen, som ellers er fremstillet efter tegning af kirkens arkitekt, som også står bag alteret og alterskranken.